เจาะรูดปรื๊ดรายได้ต่ำ3หมื่น ไทยพาณิชย์ชูเป้าปี'62ออกบัตรเครดิต5แสนใบ
ไทยพาณิชย์ ขยายฐานบัตรเครดิตตลาดล่าง  เล็งจับกลุ่มนักช็อปคนรุ่นใหม่ ดึงยอดผ่อนกระตุ้นใช้จ่ายทั้งปีโต 25%
1 มี.ค. 2562

ไทยพาณิชย์ ขยายฐานบัตรเครดิตตลาดล่าง  เล็งจับกลุ่มนักช็อปคนรุ่นใหม่ ดึงยอดผ่อนกระตุ้นใช้จ่ายทั้งปีโต 25%
นางปิติพร พนาภัทร์ รองผู้จัดการใหญ่ ผู้บริหารสายงานผลิตภัณฑ์บัตรเครดิต รองผู้จัดการใหญ่ ผู้บริหารสายงานบริหารพันธมิตรและพัฒนาธุรกิจ ธนาคารไทยพาณิชย์ เปิดเผยว่า กลยุทธ์บัตรเครดิตในปี 2562 เน้นเจาะฐานลูกค้าทั่วไปรายได้ 1.5-3 หมื่นบาท ซึ่งเป็นพื้นที่ที่มีช่องว่างการเติบโตได้อีกมาก จากที่ผ่านมาไปเติบโตในกลุ่มลูกค้ารายได้ปานกลาง-บน และลูกค้าที่มีความมั่งคั่ง หรือเวลธ์ จึงต้องการขยายฐานลูกค้าทั่วไปที่อายุน้อยลง เด็กจบใหม่เพิ่งเริ่มทำงานมีไลฟ์สไตล์ กิน เที่ยว ช็อป เป็นกลุ่มที่มีศักยภาพในการจับจ่ายใช้สอย สัดส่วนบัตรเครดิตที่เป็นลูกค้าแมสอยู่ที่ 45% ซึ่งกลุ่มนี้ให้ความสำคัญกับการผ่อนชำระทั้งผ่าน ดีจัง 0% และการผ่อนชำระขั้นต่ำ สร้างรายได้ดอกเบี้ยให้ธนาคาร ประกอบกับมีบริการเลือกผ่อนได้เองผ่านเอสซีบีอีซี่แอพ จนทำให้อัตราการผ่อนชำระและการชำระเต็มวงเงินเท่ากันที่ระดับ 50:50
ทั้งนี้ ธนาคารตั้งเป้าออกบัตรเครดิตใหม่ 5 แสนใบ เติบโต 20% และยอดใช้จ่ายผ่านบัตรเติบโต 25% จาก 3 แสนล้านบาท เมื่อปีที่แล้ว สูงกว่าเมื่อเทียบกับทั้งตลาดบัตรเครดิตปีนี้ที่คาดว่าจำนวนบัตรเติบโต 10% และยอดใช้จ่ายเติบโต 10-15% ส่วนอัตราหนี้ที่ไม่ก่อให้เกิดรายได้ (เอ็นพีแอล) จะรักษาให้อยู่ระดับ 1% ปัจจุบันมีอัตราอนุมัติเฉลี่ย 40-50% ฐานบัตรประมาณ 2.4 ล้านใบ
นางปิติกร กล่าวว่า ธนาคารได้เปิดตัวบัตรเครดิต เอสซีบี เจซีบี แพลทินัม เน้นกลุ่มลูกค้าเริ่มทำงานใหม่ ด้วย โปรโมชั่นที่เน้นกิน ช็อป และท่องเที่ยว 5 ประเทศยอดฮิตในเอเชีย คือ ญี่ปุ่น เกาหลีใต้ ฮ่องกง สิงคโปร์ และไต้หวัน มีลูกค้าสมัครแล้วถึง 1 หมื่นราย ตั้งเป้ามีผู้สมัคร 1 แสนใบในปีนี้ โดยเปิดสมัครบัตรเครดิตเจซีบีเฉพาะช่องทาง อีซี่แอพเท่านั้นไม่มีผ่านสาขา ถือเป็นการทดสอบดิจิทัลเลนดิ้ง จะเน้นลูกค้าเดิมของธนาคารที่มีบัญชีเงินเดือน หรือใช้บริการผลิตภัณฑ์ของธนาคารแต่ยังไม่มีบัตรเครดิต คาดว่า ยอดสมัครบัตรเครดิตผ่านแอพจะเพิ่มขึ้น 3-4 เท่า เทียบกับปีที่แล้วที่เติบโตเพียง 10%
ภาพประกอบข่าว